Тамъян улусының сираттағы ауылы Илкәнәй тип атала, ул XVIII быуаттың 70-се йылдарынан билдәле, шул исемдәге утар урынында барлыҡҡа килә. Был ауыл Йомағужа ауылынан Ырымбур ҡаҙна палатаһының 1837 йылдың 2 июнендәге 4914-се һанлы указы менән айырыла. Йомағужа ауылынан бында 15 ғаилә күсеп килә. Улар — Илкәнәй Теләүембәтовтың улдары (1743—1829, Йомағужа ауылында вафат булған): Ҡотлогилде (уның балалары Йәрмөхәмәт, Ҡотлозаман, Ҡотлоғәлләм, Ҡолмөхәмәт), Мәүлекәй (балалары Ямалетдин, Фәхретдин, Сиразетдин), Сәлим (балалары Алтынгужа, Аллагужа), Салауат (улы Шәрәфетдин), Сәлих (балалары Хисаметдин, Камалетдин).